CELEX: 32015D2348
Language: et
Date: 2015-12-10 00:00:00
Title: Nõukogu rakendusotsus (EL) 2015/2348, 10. detsember 2015, millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285

16.12.2015   
            
            
               ET
            
            
               Euroopa Liidu Teataja
            
            
               L 330/51
            
         NÕUKOGU RAKENDUSOTSUS (EL) 2015/2348,
   10. detsember 2015,
   millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 291 lõiget 2,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Direktiivi 2006/112/EÜ artikli 285 kohaselt võivad liikmesriigid, kes ei ole kasutanud nõukogu teise direktiivi 67/228/EMÜ (2) artiklit 14, vabastada käibemaksust maksukohustuslased, kelle aastakäive ei ületa 5 000 eurot.
            
         
               (2)
            
            
               Nõukogu andis rakendusotsusega 2013/53/EL (3) Belgia Kuningriigile loa vabastada erandkorras 31. detsembrini 2015 käibemaksust maksukohustuslased, kelle aastakäive ei ületa 25 000 eurot. Kõnealuse meetme abil oleksid asjaomased maksukohustuslased vabastatud kõigist või teatavatest käibemaksuga seotud kohustustest, millele on osutatud direktiivi 2006/112/EÜ XI jaotise peatükkides 2–6. Belgia ei kasutanud lubatud ülempiiri maksimumi, vaid kohaldas alates 1. aprillist 201415 000 euro suurust maksuvabastuse ülempiiri.
            
         
               (3)
            
            
               Komisjonis 15. juulil 2015 ja 20. augustil 2015 registreeritud kirjadega taotles Belgia uuesti luba kohaldada maksuvabastust 25 000-eurose ülempiiri ulatuses.
            
         
               (4)
            
            
               Kooskõlas direktiivi 2006/112/EÜ artikli 395 lõike 2 teise lõiguga teatas komisjon teistele liikmesriikidele 3. septembri 2015. aasta kirjaga Belgia taotlusest. 4. septembri 2015. aasta kirjaga teatas komisjon Belgiale, et tal on taotluse hindamiseks kogu vajalik teave.
            
         
               (5)
            
            
               Belgia esitatud teabest ilmneb, et maksuvabastuse suurema ülempiiri (15 000 eurot) kohaldamist kasutas ära veel 18 942 maksukohustuslast ning hinnanguliselt vähendas see riigieelarvesse laekuva käibemaksutulu kogusummat 2014. aastal umbes 0,0188 %.
            
         
               (6)
            
            
               Kuna kõnealune maksuvabastuse ülempiir on vähendanud selliste kõige väiksemate ettevõtjate käibemaksukohustusi, kes kooskõlas direktiivi 2006/112/EÜ artikliga 290 ei valinud tavapärast käibemaksusüsteemi, tuleks lubada Belgial kohaldada 25 000 euro suurust maksuvabastuse ülempiiri, sest see võib väikeettevõtjate käibemaksukohustusi veelgi vähendada. See oleks kooskõlas komisjoni 25. juuni 2008. aasta teatises „„Kõigepealt mõtle väikestele” – Euroopa algatus „Small Business Act”” esitatud eesmärkidega.
            
         
               (7)
            
            
               Belgia väitel ei mõjuta erandi kohaldamine oluliselt lõpptarbimise etapis kogutava maksutulu summat.
            
         
               (8)
            
            
               Erandil ei ole kahjulikku mõju käibemaksust tulenevatele liidu omavahenditele, sest Belgia arvutab välja nõukogu määruse (EMÜ, Euratom) nr 1553/89 (4) artikli 6 kohase hüvitise.
            
         
               (9)
            
            
               Seepärast tuleks rakendusotsust 2013/53/EL vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2013/53/EL artikli 2 teises lõigus asendatakse kuupäev „31. detsembrini 2015” kuupäevaga „31. detsembrini 2018”.
   Artikkel 2
   Käesolev otsus on adresseeritud Belgia Kuningriigile.
   
      Brüssel, 10. detsember 2015
      
         
            Nõukogu nimel
         
         
            eesistuja
         
         F. BAUSCH
      
   
   
      (1)  ELT L 347, 11.12.2006, lk 1.
   
      (2)  Nõukogu 11. aprilli 1967. aasta teine direktiiv 67/228/EMÜ käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord (EÜT 71, 14.4.1967, lk 1303/67).
   
      (3)  Nõukogu 22. jaanuari 2013. aasta rakendusotsus 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 22, 25.1.2013, lk 13).
   
      (4)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).